รัฐบาลเร่งจัดหาเตียงรองรับผู้ป่วยโควิด -19 พร้อมปรับศูนย์พักคอย
นางสาวรัชดา ธนาดิเรก รองโฆษกประจำสำนักนายกรัฐมนตรี  กล่าวในรายการนารีสโมสร ถึงสถานการณ์การแพร่ระบาดของโควิด -19 ที่ขณะนี้ทำให้จำนวนผู้ติดเชื้อเพิ่มขึ้นอย่างต่อเนื่อง ดังนั้นทุกภาคส่วนทั้งรัฐบาลและภาคส่วนที่เกี่ยวข้องได้ยกระดับการปฎิบัติการอย่างเต็มที่ เพื่อให้สอดคล้องกับสถานการณ์ โดยนายกรัฐมนตรีได้สั่งการให้เร่งเพิ่มเตียงของโรงพยาบาลสนาม ซึ่งล่าสุดได้ตั้งโรงพยาบาลสนามพลังแผ่นดินแห่งที่ 3 โรงพยาบาลสนามใต้ร่มพระบารมี  ที่ใช้พื้นที่คลังสินค้า ของท่าอากาศยานดอนเมือง จะเปิดรับผู้ป่วยอีก 1,800 เตียง ขณะที่กรุงเทพมหานคร ได้ยกระดับจากศูนย์พักคอย ให้เป็นโรงพยาบาลสนาม เพื่อรองรับผู้ป่วย ซึ่งขณะนี้ได้เริ่มดำเนินการปรับเป็นโรงพยาบาลสนามแล้ว 7 แห่ง สามารถรองรับผู้ป่วยได้อีกพันเตียง นอกจากนี้ยังมีการยกระดับโรงพยาบาลสนามที่รับผู้ป่วยสีเขียว เพื่อรองรับผู้ป่วยที่มีอาการในระดับสีเหลืองได้มากขึ้นส่วนเรื่องของการตรวจหาเชื้อเองโดยใช้ชุดตรวจเร็ว หรือ  Rapid Antigen Test Kit ซึ่งหากผลออกเป็นบวก สิ่งที่ประชาชนสามารถทำได้คือ การแยกกักตัวที่บ้าน หรือแยกกักตัวกับชุมชน แต่ขอให้ลงทะเบียนกับสำนักงานหลักประกันสุขภาพ ที่หมายเลข 1330 เพื่อเข้าสู่ระบบการดูแล